Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Политичката партија Левица, поднесена преку Никола Лазаревски, против Решението на Општина Куманово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 27.06.2022 година, го донесе следното

**Р Е Ш Е Н И Е**

1. Жалбата изјавена од Политичката партија Левица, поднесена преку Никола Лазаревски, против Решението на Општина Куманово бр.30-4492/1 од 13.05.2022 година, заведена во Агенцијата под бр.08-172 на 14.06.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Политичката партија Левица, на 13.05.2022 година поднела Барање за пристап до информации од јавен карактер до Општина Куманово, со кое побарала по пошта или е-маил да и се достави фотокопија од следната информација:

„1. Да ми достави во фотокопија Регистар на издадени одобренија за поставување на времени објекти и урбана опрема за временскиот период од 01.01.2019 заклучно до денот на поднесување на оваа барање 13.05.2022 година.

2. Предметниот Регистар да биде достапен (во ажурирана форма) на официјалната интернет страница на Општина Куманово“

Имателот на информации, постапувајќи по ова Барање, на Барателот му доставил Решение со кое го уважува барањето бр.30-4492/4 на 02.06.2022 година, во кое е наведено: „...Ве информира дека: Согласно барањето за слободен пристап до информации од јавен карактер бр.30-4492/1 од 13.05.2022 год. Ви ги доставуваме список на издадени одобренија за постапување на урбана опрема за посочениот период во прилог на фотокопија.“.

Незадоволен од наведеното Решение, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-172 од 14.06.2022 година. Во Жалбата е наведено дека: „...по предметот Барање бр.30-4492/1 од 13.05.2022 година, од причина што по две точки (од вкупно две (2) точки на број) наведени во Барањето немаме добиено соодветна и целосна информација.“

Агенција, преку е-маил заведен под бр.08-172 од 14.06.2022 година, ја препрати Жалбата до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на допиост на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што донел решение согласно членот 20 од истиот Закон, но не му ја доставил бараната информација во целост.

Во конкретниот случај, Имателот на информации е должен не само да донесе, туку и да го спроведе своето донесено Решение, со тоа што ќе му ја достави бараната информација во целост, на начин и форма наведено во барањето.

Исто така, Имателот на информации должен е да го спроведе и член 10 од Законот за слободен пристап до информации од јавен карактер и проактивно да постапува и да ги објавува актите од своја надлежност на својата веб страница.

.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**